title: Sklep Sveta (EU) 2017/2414 z dne 25. septembra 2017 o sklenitvi Okvirnega sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Filipini na drugi strani v imenu Unije

text:
               22.12.2017

               SL

               Uradni list Evropske unije

               L 343/1

         SKLEP SVETA (EU) 2017/2414
   z dne 25. septembra 2017
   o sklenitvi Okvirnega sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Filipini na drugi strani v imenu Unije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti členov 207 in 209 v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               V skladu s Sklepom Sveta 2012/272/EU (2) je bil 11. julija 2012 podpisan Okvirni sporazum o partnerstvu in sodelovanju med Evropsko unijo in njenimi državami članicami na eni strani ter Republiko Filipini na drugi strani (v nadaljnjem besedilu: Sporazum), s pridržkom njegove poznejše sklenitve.

               (2)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Okvirni sporazum o partnerstvu in sodelovanju med Evropsko unijo in njenimi državami članicami na eni strani ter Republiko Filipini na drugi strani se odobri v imenu Unije.
   Besedilo Sporazuma je priloženo temu sklepu.
   Člen 2
   Skupnemu odboru iz člena 48 Sporazuma predseduje visoki predstavnik Unije za zunanje zadeve in varnostno politiko.
   V Skupnem odboru so zastopane Unija ali, odvisno od vsebine, Unija in države članice.
   Člen 3
   Predsednik Sveta v imenu Unije pošlje uradno obvestilo iz člena 57(1) Sporazuma (3).
   Člen 4
   Ta sklep začne veljati na dan sprejetja.

      V Bruslju, 25. septembra 2017

            Za Svet

            Predsednik

         M. MAASIKAS

      (1)  Odobritev z dne 8. junija 2016 (še ni objavljena v Uradnem listu).

      (2)  Sklep Sveta 2012/272/EU z dne 14. maja 2012 o podpisu Okvirnega sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Filipini na drugi strani v imenu Evropske unije (UL L 134, 24.5.2012, str. 3).

      (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Sveta (EU) 2017/2422 z dne 6. novembra 2017 o stališču, ki se zastopa v imenu Evropske unije v Pridružitvenem svetu, ustanovljenim s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, v zvezi s sprejetjem pridružitvenega načrta EU-Gruzija

text:
               22.12.2017

               SL

               Uradni list Evropske unije

               L 343/64

         SKLEP SVETA (EU) 2017/2422
   z dne 6. novembra 2017
   o stališču, ki se zastopa v imenu Evropske unije v Pridružitvenem svetu, ustanovljenim s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, v zvezi s sprejetjem pridružitvenega načrta EU-Gruzija
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
   ob upoštevanju predloga Evropske komisije in visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (1) (v nadaljnjem besedilu: Sporazum) je bil podpisan 27. junija 2014 in je začel veljati 1. julija 2016.

               (2)

               Pridružitveni svet je v skladu s členom 406(1) Sporazuma pooblaščen za sprejemanje priporočil z namenom doseganja ciljev Sporazuma.

               (3)

               Da bi olajšali izvajanje Sporazuma, sta se pogodbenici dogovorili o pridružitvenem načrtu, da se določi seznam prednostnih nalog za njuno skupno delo na posameznih področjih.

               (4)

               Pogodbenici sta se dogovorili o pridružitvenem načrtu, ki bo pripravil in olajšal izvajanje Sporazuma. Pridružitveni načrt bo sprejel Pridružitveni svet, ustanovljen s Sporazumom.

               (5)

               Stališče, ki ga bo Unija zastopala v Pridružitvenem svetu v zvezi s sprejetjem pridružitvenega načrta EU-Gruzija, sprejme Svet –

         SPREJEL NASLEDNJI SKLEP:
   Člen 1
   Stališče, ki se v imenu Unije zastopa v Pridružitvenem svetu, ustanovljenim s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, v zvezi s sprejetjem pridružitvenega načrta EU-Gruzija temelji na osnutku priporočila Pridružitvenega sveta, priloženega temu sklepu.
   Člen 2
   Ta sklep začne veljati na dan sprejetja.

      V Bruslju, 6. novembra 2017

            Za Svet

            Predsednik

         T. TAMM

      (1)  UL L 261, 30.8.2014, str. 4.

      OSNUTEK
      SKLEP št. …/2017 PRIDRUŽITVENEGA SVETA EU-GRUZIJA
      z dne
      o pridružitvenem načrtu EU-Gruzija
      PRIDRUŽITVENI SVET EU-GRUZIJA JE –
      ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani,
      ob upoštevanju naslednjega:

                  (1)

                  Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (1) (v nadaljnjem besedilu: Sporazum) je bil podpisan 27. junija 2014, veljati pa je začel 1. julija 2016.

                  (2)

                  Pridružitveni svet je v skladu s členom 406(1) Sporazuma pooblaščen za sprejemanje ustreznih odločitev za namene doseganja ciljev Sporazuma.

                  (3)

                  Pogodbenici na podlagi člena 420(1) Sporazuma sprejmeta vse splošne ali posebne ukrepe, potrebne za izpolnjevanje svojih obveznosti iz Sporazuma, ter sta odgovorni za doseganje ciljev Sporazuma.

                  (4)

                  Na podlagi pregleda evropske sosedske politike je bila predlagana nova faza sodelovanja s partnerji, ki obema stranema zagotavlja večji občutek odgovornosti.

                  (5)

                  Unija in Gruzija želita okrepiti svoje partnerstvo z dogovorom o sklopu prednostnih nalog za obdobje 2017–2020, katerih cilj bo podpirati in okrepiti odpornost in stabilnost Gruzije ter si hkrati prizadevati za tesnejše politično pridruževanje in globlje gospodarsko povezovanje.

                  (6)

                  Pogodbenici Sporazuma sta se zato dogovorili o besedilu pridružitvenega načrta EU-Gruzija, ki bo podpiral izvajanje Sporazuma, pri čemer bo poudarek na sodelovanju na področju skupno opredeljenih skupnih interesov –

            SPREJEL NASLEDNJE PRIPOROČILO:
      Člen 1
      Pridružitveni svet priporoča, naj pogodbenici izvajata pridružitveni načrt EU-Gruzija, kot je določen v Prilogi.
      Člen 2
      Pridružitveni načrt EU-Gruzija za obdobje 2017–2020, kot je določen v Prilogi, nadomesti pridružitveni načrt EU-Gruzija za obdobje 2014–2016, ki je bil sprejet 26. junija 2014.
      Člen 3
      To priporočilo začne učinkovati na dan sprejetja.

         V Bruslju, [dan mesec 2017].

               Za Pridružitveni svet

               Predsednik

         (1)  UL L 261, 30.8.2014, str. 4.


title: Sklep Sveta (EU) 2017/2423 z dne 11. decembra 2017 o stališču, ki se v imenu Evropske unije zavzame v Pridružitvenem svetu EU-Turčija glede spremembe Protokola 2 k Sklepu št. 1/98 Pridružitvenega sveta EU-Turčija o trgovinskem režimu za kmetijske proizvode

text:
               22.12.2017

               SL

               Uradni list Evropske unije

               L 343/67

         SKLEP SVETA (EU) 2017/2423
   z dne 11. decembra 2017
   o stališču, ki se v imenu Evropske unije zavzame v Pridružitvenem svetu EU-Turčija glede spremembe Protokola 2 k Sklepu št. 1/98 Pridružitvenega sveta EU-Turčija o trgovinskem režimu za kmetijske proizvode
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Cilj Sporazuma o pridružitvi med Evropsko gospodarsko skupnostjo in Turčijo (1) (v nadaljnjem besedilu: Sporazum) je spodbuditi trajno in uravnoteženo krepitev trgovinskih in gospodarskih odnosov med Unijo in Turčijo; Sporazum tudi ustanavlja Pridružitveni svet za zagotovitev izvajanja in postopnega razvoja pridružitve.

               (2)

               Sklep št. 1/98 Pridružitvenega sveta ES-Turčija (2) vzpostavlja trgovinski režim za kmetijske proizvode. Protokol 2 k navedenemu sklepu zajema podrobnosti o preferencialnem režimu, ki se uporablja za uvoz kmetijskih proizvodov s poreklom iz Unije v Turčijo, vključno s preferencialnim režimom za uvoz zamrznjenega govejega mesa.

               (3)

               Unija in Turčija sta se posvetovali in dogovorili o spremembi preferencialnega režima, ki se uporablja za uvoz govejega mesa s poreklom iz Unije v Turčijo, ter o razširitvi področja uporabe obstoječe tarifne kvote, določene v Prilogi k Protokolu 2 k Sklepu št. 1/98, na sveže ali ohlajeno goveje meso.

               (4)

               Na podlagi člena 35 Dodatnega protokola k Sporazumu (3) se področje uporabe preferencialne obravnave, ki si jo zagotavljata Unija in Turčija, lahko spremeni s sklepom Pridružitvenega sveta.

               (5)

               Stališče Unije v Pridružitvenem svetu EU-Turčija bi zato moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče, ki se v imenu Unije zavzame v Pridružitvenem svetu EU-Turčija glede spremembe Protokola 2 k Sklepu št. 1/98 Pridružitvenega sveta ES-Turčija o trgovinskem režimu za kmetijske proizvode, temelji na osnutku sklepa Pridružitvenega sveta EU-Turčija, priloženem temu sklepu.
   Člen 2
   Ta sklep začne veljati na dan sprejetja.

      V Bruslju, 11. decembra 2017

            Za Svet

            Predsednik

         S. KIISLER

      (1)  Sporazum o pridružitvi med Evropsko gospodarsko skupnostjo in Turčijo, podpisan v Ankari 12. septembra 1963 (UL 217, 29.12.1964, str. 3687).

      (2)  Sklep št. 1/98 Pridružitvenega sveta ES-Turčija z dne 25. februarja 1998 o trgovinskem režimu za kmetijske proizvode (98/223/ES) (UL L 86, 20.3.1998, str. 1).

      (3)  Dodatni protokol, podpisan 23. novembra 1970 in priložen Sporazumu o pridružitvi med Evropsko gospodarsko skupnostjo in Turčijo (UL L 293, 29.12.1972, str. 3).

      OSNUTEK
      SKLEP št. … PRIDRUŽITVENEGA SVETA EU-TURČIJA
      z dne …
      o spremembi Protokola 2 k Sklepu št. 1/98 o trgovinskem režimu za kmetijske proizvode
      PRIDRUŽITVENI SVET EU-TURČIJA JE –
      ob upoštevanju Sporazuma o pridružitvi med Evropsko gospodarsko skupnostjo in Turčijo (1),
      ob upoštevanju Dodatnega protokola k Sporazumu o pridružitvi med Evropsko gospodarsko skupnostjo in Turčijo (2) in zlasti člena 35 Sporazuma,
      ob upoštevanju naslednjega:

                  (1)

                  Sklep št. 1/98 Pridružitvenega sveta ES-Turčija (3) določa preferencialni režim za trgovino s kmetijskimi proizvodi med Unijo in Turčijo. Protokol 2 k navedenemu sklepu zajema podrobnosti o preferencialnem režimu, ki se uporablja za uvoz kmetijskih proizvodov s poreklom iz Unije v Turčijo, vključno s preferencialnim režimom za uvoz zamrznjenega govejega mesa.

                  (2)

                  Unija in Turčija sta se posvetovali in dogovorili o spremembi preferencialnega režima, ki se uporablja za uvoz govejega mesa s poreklom iz Unije v Turčijo, ter o razširitvi področja uporabe obstoječe tarifne kvote, določene v Prilogi k Protokolu 2 k Sklepu št. 1/98, na sveže ali ohlajeno goveje meso.

                  (3)

                  Protokol 2 k Sklepu št. 1/98 Pridružitvenega sveta ES-Turčija bi bilo zato treba ustrezno spremeniti –

            SKLENIL:
      Člen 1
      Priloga k Protokolu 2 k Sklepu št. 1/98 se spremeni v skladu s Prilogo k temu sklepu.
      Člen 2
      Ta sklep začne veljati na dan sprejetja.

         V …,

               Za Pridružitveni svet EU-TURČIJA

               Predsednik

         (1)  UL EU 217, 29.12.1964, str. 3687.

         (2)  UL EU L 293, 29.12.1972, str. 3.

         (3)  Sklep št. 1/98 Pridružitvenega sveta ES-Turčija z dne 25. februarja 1998 o trgovinskem režimu za kmetijske proizvode (98/223/ES) (UL EU L 86, 20.3.1998, str. 1).

         PRILOGA
         Vnosi za oznako KN 0202 20 iz Priloge k Protokolu 2 k Sklepu št. 1/98 se nadomestijo z naslednjim:

                        „Oznaka KN

                        Opis

                        Zmanjšanje dajatve MFN (%)

                        Tarifna kvota (v tonah neto mase)

                        0201 20
                        0202 20

                        Drugi kosi govejega mesa, s kostmi, sveži ali ohlajeni ali zamrznjeni

                        50 % znižanje z največjo dajatvijo 30 %

                        5 000

                        0201 20
                        0202 20

                        Drugi kosi govejega mesa, s kostmi, sveži ali ohlajeni ali zamrznjeni

                        30 % znižanje z največjo dajatvijo 43 %

                        14 100 “.


title: Sklep Sveta (EU) 2017/2425 z dne 18. decembra 2017 o stališču, ki se zavzame v imenu Evropske unije v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil

text:
               22.12.2017

               SL

               Uradni list Evropske unije

               L 343/73

         SKLEP SVETA (EU) 2017/2425
   z dne 18. decembra 2017
   o stališču, ki se zavzame v imenu Evropske unije v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) PDEU,
   ob upoštevanju predloga Evropske komisije,
   ob upoštevanju naslednjega:

               (1)

               Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (v nadaljnjem besedilu: Sporazum) je Unija sklenila s Sklepom Sveta (EU) 2016/839 (1), veljati pa je začel 1. julija 2016.

               (2)

               Republika Moldavija v skladu s členom 272(1) in (2) Sporazuma predloži Pridružitvenemu odboru v trgovinski sestavi, kot je določen v členu 438(4) navedenega sporazuma, celovit načrt za izvajanje poglavja o javnih naročilih s časovno razporeditvijo in mejniki, ki mora vključevati vse reforme v zvezi s približevanjem pravnemu redu Unije in izgradnjo institucionalnih zmogljivosti.

               (3)

               Člen 272(3) Sporazuma določa, da bo na podlagi ugodnega mnenja Pridružitvenega odbora v trgovinski sestavi ta načrt veljal za referenčni dokument za izvajanje poglavja 8 naslova V Sporazuma. Unija si bo po najboljših močeh prizadevala pomagati Republiki Moldaviji pri izvajanju načrta.

               (4)

               Pridružitveni odbor v trgovinski sestavi sprejme sklep, v katerem izrazi ugodno mnenje glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil. V skladu s členom 438(3) Sporazuma je sklep navedenega odbora zavezujoč za pogodbenici, ki sprejmeta ustrezne ukrepe za njegovo izvajanje.

               (5)

               Primerno je, da se določi stališče, ki se v imanu Unije zavzame v Pridružitvenem odboru v trgovinski sestavi, glede na to da načrt, ki ga je predložila Republika Moldavija, izpolnjuje zahteve iz člena 272(1) in (2) Sporazuma –

         SPREJEL NASLEDNJI SKLEP:
   Člen 1
   Stališče, ki se zavzamev imenu Unije, temelji na osnutku sklepa Pridružitvenega odbora v trgovinski sestavi, priloženega temu sklepu.
   Člen 2
   Ta sklep je naslovljen na Komisijo.
   Člen 3
   Ta sklep začne veljati na dan sprejetja.

      V Bruslju, 18. decembra 2017

            Za Svet

            Predsednica

         K. SIMSON

      (1)  Sklep Sveta (EU) 2016/839 z dne 23. maja 2016 o sklenitvi, v imenu Evropske unije, Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (UL L 141, 28.5.2016, str. 28).

      OSNUTEK
      SKLEPA št …/… PRIDRUžITVENEGA ODBORA EU-MOLDAVIJA V TRGOVINSKI SESTAVI
      z dne …
      o ugodnem mnenju glede celovitega načrta o javnih naročilih
      PRIDRUŽITVENI SVET V TRGOVINSKI SESTAVI JE –
      ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, podpisanega 27. junija 2014 v Bruslju, zlasti člena 272(3) Sporazuma,
      ob upoštevanju naslednjega:

                  (1)

                  Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (v nadaljnjem besedilu: Sporazum) je Unija sklenila s Sklepom Sveta (EU) 2016/839 (1) in je začel veljati 1. julija 2016.

                  (2)

                  Člen 272(1) in (2) Sporazuma določa, da Republika Moldavija Pridružitvenemu odboru v trgovinski sestavi predloži celovit načrt za izvajanje zakonodaje o javnih naročilih, ki vključuje časovni razpored in mejnike ter bi moral vsebovati vse reforme v zvezi s približevanjem zakonodaje pravnemu redu Unije in izgradnjo institucionalnih zmogljivosti.

                  (3)

                  V členu 272(3) je določeno, da je za to, da bi celovit načrt postal referenčni dokument za proces izvajanja, to je za približevanje zakonodaje Republike Moldavije o javnih naročilih pravnemu redu Unije, potrebno ugodno mnenje Pridružitvenega odbora v trgovinski sestavi.

                  (4)

                  V skladu s členom 438(3) Sporazuma je Pridružitveni odbor pooblaščen za sprejemanje odločitev v zadevah, ki jih določa Sporazum. Sprejeti sklepi so zavezujoči za pogodbenici, ki sprejmeta ustrezne ukrepe za njihovo izvajanje. Pridružitveni odbor odločitve sprejema v soglasju s pogodbenicama.

                  (5)

                  V skladu s členom 438(4) Sporazuma se Pridružitveni odbor sestane v trgovinski sestavi, da obravnava vse trgovinske in s trgovino povezane zadeve iz naslova V Sporazuma.

                  (6)

                  Načrt o javnih naročilih, ki ga je predložila Republika Moldavija, izpolnjuje zahteve iz člena 272(1) in (2) Sporazuma.

                  (7)

                  Zato je primerno, da Pridružitveni odbor v trgovinski sestavi sprejme sklep, v katerem izrazi ugodno mnenje glede celovitega načrta o javnih naročilih, ki ga je predložila Republika Moldavija –

            SPREJEL NASLEDNJI SKLEP:
      Člen 1
      Izdano je ugodno mnenje glede Nacionalne strategije za javna naročila za obdobje 2016–2020 in glede akcijskega načrta za njeno izvajanje, ki ju je sprejela vlada Republike Moldavije s sklepom vlade št. 1332 z dne 14. decembra 2016.
      Člen 2
      Ta sklep začne veljati na dan sprejetja.

         V …,

               Za Pridružitveni odbor v trgovinski sestavi

               Predsednik

         (1)  Sklep Sveta (EU) 2016/839 z dne 23. maja 2016 o sklenitvi, v imenu Evropske unije, Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (UL L 141, 28.5.2016, str. 28).


title: Sklep Sveta (SZVP) 2017/2426 z dne 21. decembra 2017 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini

text:
               22.12.2017

               SL

               Uradni list Evropske unije

               L 343/77

         SKLEP SVETA (SZVP) 2017/2426
   z dne 21. decembra 2017
   o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini
   SVET EVROPSKE UNIJE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 31. julija 2014 sprejel Sklep 2014/512/SZVP (1).

               (2)

               Evropski svet je 19. marca 2015 sklenil, da bodo sprejeti potrebni ukrepi za jasno povezanost trajanja omejevalnih ukrepov s celovitim izvajanjem sporazumov iz Minska, z upoštevanjem, da je bilo celovito izvajanje predvideno za 31. december 2015.

               (3)

               Svet je 28. junija 2017 podaljšal Sklep 2014/512/SZVP do 31. januarja 2018, da bi lahko nadalje ocenil izvajanje sporazumov iz Minska.

               (4)

               Po oceni izvajanja sporazumov iz Minska bi bilo treba Sklep 2014/512/SZVP podaljšati za nadaljnjih šest mesecev, da bi lahko Svet nadalje ocenil njihovo izvajanje.

               (5)

               Sklep 2014/512/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Prvi pododstavek člena 9(1) Sklepa 2014/512/SZVP se nadomesti z naslednjim:

      „1.   Ta sklep se uporablja do 31. julija 2018.“.

   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 21. decembra 2017

            Za Svet

            Predsednik

         M. MAASIKAS

      (1)  Sklep Sveta 2014/512/SZVP z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 229, 31.7.2014, str. 13).


                  22.12.2017

                  SL

                  Uradni list Evropske unije

                  C 443/228

            P7_TA(2014)0376
      Medinstitucionalni sporazum o registru za preglednost
      Sklep Evropskega parlamenta z dne 15. aprila 2014 o spremembi medinstitucionalnega sporazuma o registru za preglednost (2014/2010(ACI))
      (2017/C 443/57)

         Evropski parlament,

                  —

                  ob upoštevanju seje predsedstva z dne 13. januarja 2014, na kateri je slednje odobrilo priporočila, ki jih je 12. decembra 2013 sprejela medinstitucionalna delovna skupina na visoki ravni za revizijo registra za preglednost,

                  —

                  ob upoštevanju osnutka medinstitucionalnega sporazuma Evropskega parlamenta in Evropske komisije o vzpostavitvi registra za preglednost za organizacije ter samozaposlene osebe, ki sodelujejo pri oblikovanju in izvajanju politik EU (v nadaljnjem besedilu: spremenjeni sporazum),

                  —

                  ob upoštevanju člena 11(1) in (2) Pogodbe o Evropski uniji (PEU),

                  —

                  ob upoštevanju člena 295 Pogodbe o delovanju Evropske unije (PDEU),

                  —

                  ob upoštevanju svojega sklepa z dne 11. maja 2011 o sklenitvi medinstitucionalnega sporazuma med Parlamentom in Komisijo o skupnem registru za preglednost (1),

                  —

                  ob upoštevanju Medinstitucionalnega sporazuma z dne 23. junija 2011 Evropskega parlamenta in Evropske komisije o vzpostavitvi registra za preglednost za organizacije in samozaposlene osebe, ki sodelujejo pri oblikovanju in izvajanju politik EU (v nadaljnjem besedilu: Sporazum z dne 23. junija 2011) (2),

                  —

                  ob upoštevanju člena 127(1) Poslovnika,

                  —

                  ob upoštevanju poročila Odbora za ustavne zadeve (A7-0258/2014),

                  A.

                  ker člen 11(2) PEU določa: „Institucije vzdržujejo odprt, pregleden in reden dialog s predstavniškimi združenji in civilno družbo“;

                  B.

                  ker preglednost tega dialoga zahteva dobro delovanje skupnega registra organizacij in oseb, ki poskušajo vplivati na oblikovanje politik EU in postopke izvajanja politik;

                  C.

                  ker je v okviru svoje resolucije z dne 8. maja 2008 o pripravi okvira za dejavnosti zastopnikov interesov (lobistov) v institucijah Evropske unije (3) določil načela, na podlagi katerih je Evropski parlament začel pogajanja s Komisijo o skupnem registru za preglednost;

                  D.

                  ker so bili z zgoraj omenjenim sklepom z dne 11. maja 2011 določeni pravila in okvir registra za preglednost za organizacije in samozaposlene osebe, ki sodelujejo pri oblikovanju in izvajanju politik EU;

                  E.

                  ker neregulirano in nepregledno lobiranje predstavlja pomembno grožnjo za oblikovanje politik in javni interes;

                  1.

                  obžaluje, da predlog spremembe Sporazuma z dne 23. junija 2011 ne bo privedel do vzpostavitve obveznega registra za preglednost; zato ponavlja svoj poziv k obvezni registraciji za opravljanje lobistične dejavnosti pri evropskih institucijah, kot je navedeno v zgoraj omenjeni resoluciji z dne 8. maja 2008 in zgoraj omenjenem sklepu z dne 11. maja 2011;

                  2.

                  meni, da je predlagana sprememba sporazuma z dne 23. junija 2011 delen korak naprej na tej stopnji;

                  3.

                  poziva Komisijo, naj do konca leta 2016 predloži zakonodajni predlog za vzpostavitev obveznega registra na osnovi člena 352 PDEU;

                  4.

                  poziva Komisijo, naj v okvir morebitnih prihodnjih predlogov o celoviti reformi Pogodb vključi predlog o spremembi člena 298 PDEU ali o ustrezni posebni pravni podlagi, ki bo omogočila vzpostavitev obveznega registra z rednim zakonodajnim postopkom;

                  5.

                  meni, da bi morali biti prihodnji pregledi registra za preglednost čim bolj pregledni in vključujoči, vanje bi bilo treba v celoti vključiti pristojni odbor Evropskega parlamenta in omogočiti dejavno sodelovanje civilne družbe;

                  6.

                  vztraja, da mora pri naslednjem pregledu registra za preglednost potekati javno posvetovanje;

                  7.

                  meni, da bi bilo treba v vsakem primeru opraviti nadaljnjo oceno registra za preglednost najkasneje do konca leta 2017;

                  8.

                  priznava vlogo Sveta vse od vzpostavitve registra za preglednost in pozdravlja dejstvo, da se je Svet kot opazovalec vključil v postopek, v okviru katerega se pregleduje Sporazum z dne 23. junija 2011; vendar pa za zagotovitev preglednosti v vseh fazah zakonodajnega postopka na ravni Unije ponovno poziva Svet, naj se čim prej pridruži registru za preglednost;

                  9.

                  pozdravlja izboljšano specifikacijo informacij, ki jih je treba zagotoviti v skladu s spremenjenim sporazumom, ki se bi moral izvajati z vztrajanjem na razkritju identitete vseh strank, ki jih zastopajo organizacije in samozaposlene osebe, ki sodelujejo pri oblikovanju in izvajanju politik EU, in z jasnim povezovanjem vseh dejavnosti, zajetih v register, z ustreznimi strankami;

                  10.

                  meni, da bi moral pri razlagi „neprimernega vedenja“ v smislu točke (b) pravil ravnanja, ki so priložena spremenjenemu sporazumu, poleg splošno sprejetih načel, navedenih v pravilih ravnanja, zlasti v točkah (c), (f) ali (g), ta izraz vsebovati:

                              —

                              poseganje v zasebno okolje ali zasebno življenje nosilcev odločanja, na primer s pošiljanjem daril na njihov hišni naslov ali približevanjem njihovim domovom ali prek njihovih sorodnikov ali prijateljev;

                              —

                              opravljanje ali vsakršno dejavno spodbujanje dejavnosti na področju komunikacije z institucijami EU in njihovimi člani ali uslužbenci, ki bi lahko škodovale funkcionalnosti komunikacijskih sistemov institucij EU, zlasti kadar se te dejavnosti izvajajo anonimno;

                              —

                              nerazkritje interesov ali zastopanih strank pri vzpostavljanju stika s poslanci Evropskega parlamenta, uradniki ali drugimi uslužbenci Evropskega parlamenta z ozirom na zakonodajni postopek;

                              —

                              uporabo „slamnatih skupin“, tj. organizacij, ki skrivajo interese in svoje stranke, ki niso vpisane v register za preglednost, in predstavnike tretjih držav, ki izvajajo dejavnosti neposrednega in posrednega lobiranja;

                              —

                              ponujanje ali zagotavljanje finančne, kadrovske ali materialne podpore poslancem Evropskega parlamenta ali njihovim asistentom;

                  11.

                  meni, da bi bilo treba spremeniti pravila ravnanja, priložena Sporazumu z dne 23. junija 2011, in Kodeks ravnanja za poslance Evropskega parlamenta v zvezi s finančnimi interesi in navzkrižji interesov, da bi lahko zagotovili, da poslanci ne bodo sklepali dogovorov ali pogodbenih odnosov z zunanjimi subjekti, prek katerih bi financirali ali neposredno zaposlili posameznike iz kroga sodelavcev poslanca;

                  12.

                  pozdravlja bolj jasne opredelitve, s katerimi se opisujejo izjeme pri obsegu zajetih dejavnosti odvetniških pisarn;

                  13.

                  pričakuje, da bodo te bolj jasne opredelitve pripomogle k spodbujanju nadaljnjih vpisov v register in k boljšemu razumevanju pomena dejavnosti odvetniških pisarn, da bodo lahko imele koristi od pobud v okviru registra za preglednost in da bodo lahko na pregleden način sodelovale pri postopku odločanja;

                  14.

                  vztraja, da bi morale registrirane odvetniške pisarne v registru navesti vse stranke, za katere izvajajo dejavnosti s področja uporabe registra za preglednost;

                  15.

                  spodbuja Komisijo, naj bo enako ambiciozna pri uvajanju spodbujevalnih ukrepov za registracijske zavezance, da bi okrepili sodelovanje v registru za preglednost; meni, da bi take spodbude lahko vključevale:

                              a)

                              prevzem pokroviteljstva za dogodke, ki jih prirejajo organizacije s področja uporabe registra za preglednost, če so te organizacije registrirane;

                              b)

                              zmanjšanje števila srečanj z neregistriranimi organizacijami ali zastopniki interesov;

                              c)

                              upoštevanje omejitev sodelovanja neregistriranih organizacij iz posvetovalnih organov in strokovnih skupin Komisije;

                              d)

                              spodbujanje članov ter uradnikov in drugih uslužbencev Komisije, naj zavračajo vabila na dogodke, ki jih prirejajo neregistrirane organizacije;

                              e)

                              omejitev, da lahko samo registrirane organizacije gostijo ali sogostijo dogodke v prostorih Komisije;

                  16.

                  pozdravlja nedavne sklepe bruseljske in pariške odvetniške zbornice, ki priznavata razlike med dejavnostmi odvetnikov, povezanimi s sodiščem, in drugimi dejavnostmi s področja uporabe registra za preglednost; poleg tega poziva Svet odvetniških združenj Evrope, naj svoje člane spodbudi k sprejetju podobnih ukrepov;

                  17.

                  ugotavlja, da v nekaterih državah članicah obstajajo zakonske določbe o pravilih o opravljanju poklica, ki zlasti odvetniškim pisarnam objektivno preprečujejo, da bi se vključile v register za preglednost in pri tem razkrile informacije o svojih strankah, ki jih zahteva register; zato vidi precejšnje tveganje, da bi takšne zakonske določbe lahko tudi zlorabljali, da bi se izognili objavi informacij, potrebnih za pravilen vnos; v zvezi s tem pozdravlja očitno pripravljenost poklicnih organizacij za partnersko sodelovanje, da se v interesu njihovega poklica tovrstno nerazkritje informacij omeji izključno na primere, ki jih objektivno dovoljuje zakonodaja; poziva Komisijo in predsednika Evropskega parlamenta, naj to pripravljenost udejanjita ter rezultat čim prej preneseta v spremenjeni sporazum;

                  18.

                  pozdravlja namero svojega predsedstva o uvedbi znatnega števila spodbujevalnih ukrepov za okrepitev sodelovanja pri registru za preglednost;

                  19.

                  z namenom polnega izvajanja teh ukrepov poziva predsedstvo, naj upošteva naslednje konkretne predloge za vključitev v ustrezne odločitve predsedstva:

                              a)

                              spodbuditi uradnike Evropskega parlamenta ali druge uslužbence, naj v primeru, ko se nanje obrnejo predstavnik organizacije ali posamezniki, ki opravljajo dejavnost s področja uporabe registra za preglednost, preverijo, ali je zadevna organizacija registrirana, in če ni, naj jo pred srečanjem z njenim predstavnikom spodbudijo k vpisu v register;

                              b)

                              omejiti dostop do prostorov Evropskega parlamenta za neregistrirane organizacije ali posameznike;

                              c)

                              omogočiti, da dogodke organizirajo ali gostijo skupaj z organizacijami ali posamezniki s področja uporabe registra le, če so te organizacije ali posamezniki vpisani v register za preglednost;

                              d)

                              predstavnikom organizacij ali posameznikom s področja uporabe registra za preglednost omogočiti, da kot govorci sodelujejo na okrogli mizi predstavitev odbora le, če so vpisani v register;

                              e)

                              za dogodke, ki jih organizira organizacija s področja uporabe registra za preglednost, zagotoviti pokroviteljstvo Evropskega parlamenta le, če je ta organizacija vpisana v register;

                              f)

                              več pozornosti nameniti priznavanju privilegijev Parlamenta „slamnatim organizacijam“ tretjih držav, ki ne spoštujejo vrednot Evropske unije;

                  20.

                  prosi predsedstvo, naj pripravi standardiziran obrazec, s katerim bodo poročevalci lahko prostovoljno objavljali „zakonodajno sled“, to je obrazec, ki se priloži k poročilom poslancev, v njem pa so navedeni vsi zastopniki interesov, s katerimi so se poročevalci, ki so pristojni za določen dosje, med pripravo poročila sestali, kadar je to bistveno vplivalo na poročilo;

                  21.

                  poziva nekdanje poslance Evropskega parlamenta, naj upoštevajo ustrezne določbe (4) pri izvajanju dejavnosti s področja uporabe registra za preglednost; meni, da nekdanji poslanci pri izvajanju teh dejavnosti ne bi smeli uporabljati svojih poslanskih izkaznic za vstop v prostore Evropskega parlamenta; prosi predsedstvo, naj konferenci predsednikov predstavi predlog ustreznih ukrepov za preprečitev zlorabe privilegijev, do katerih so upravičeni nekdanji poslanci;

                  22.

                  prosi Skupni sekretariat registra za preglednost, naj redno poroča o delovanju sistema spodbud, da bi se na koncu vzpostavil obvezen register;

                  23.

                  poudarja, da neregistrirane organizacije ali posamezniki, ki so upravičeni do registracije in od katerih se pričakuje, da se bodo registrirali, četudi niso registrirani le začasno – ne bodo imeli dostopa do novih spodbud in prednosti, povezanih z registracijo;

                  24.

                  pozdravlja in spodbuja vlogo, ki jo imajo neinstitucionalni nadzorni organi pri nadziranju preglednosti institucij EU;

                  25.

                  meni, da je treba okrepiti strukturo in povečati število uslužbencev Skupnega sekretariata registra za preglednost, da bi lahko izvajali nove določbe spremenjenega sporazuma, obravnavali postopke za opozorila ter za preiskavo in obravnavo pritožb in da bi lahko izboljšali postopke za preverjanje zanesljivosti informacij, ki jih zagotovijo registracijski zavezanci;

                  26.

                  pričakuje, da bo v letno poročilo o upravljanju skupnega registra za preglednost vključena analiza napredka pri obsegu in kakovosti vnosov;

                  27.

                  spodbuja Komisijo, naj pri opravljanju svoje funkcije usklajevanja registra za preglednost skrbno nadzoruje pravilno izvajanje spremenjenega sporazuma;

                  28.

                  odobri spodaj navedeni spremenjeni sporazum in ga sklene priložiti svojemu Poslovniku;

                  29.

                  naroči svojemu predsedniku, naj skupaj s predsednikom Komisije spremenjeni sporazum podpiše in poskrbi za njegovo objavo v Uradnem listu Evropske unije;

                  30.

                  naroči svojemu predsedniku, naj ta sklep, skupaj s prilogo, posreduje Svetu in Komisiji ter parlamentom držav članic.

         (1)  UL C 377 E, 7.12.2012, str. 176.

         (2)  UL L 191, 22.7.2011, str. 29.

         (3)  UL C 271 E, 12.11.2009, str. 48.

         (4)  Določene v okviru redne seje kvestorjev z dne 19. aprila 2012, PV QUAEST.

            PRILOGA

               SPORAZUM MED EVROPSKIM PARLAMENTOM IN EVROPSKO KOMISIJO O REGISTRU ZA PREGLEDNOST ZA ORGANIZACIJE IN SAMOZAPOSLENE OSEBE, KI SODELUJEJO PRI OBLIKOVANJU IN IZVAJANJU POLITIK EU

            Evropski parlament in Evropska komisija (v nadaljnjem besedilu: stranki Sporazuma) –
            ob upoštevanju Pogodbe o Evropski uniji, zlasti člena 11(1) in (2), Pogodbe o delovanju Evropske unije, zlasti člena 295, in Pogodbe o ustanovitvi Evropske skupnosti za atomsko energijo (skupaj v nadaljnjem besedilu: Pogodbe),
            ker oblikovalci evropske politike pri svojem delu niso izolirani od civilne družbe, temveč s predstavniškimi združenji in civilno družbo vzdržujejo odprt, pregleden in reden dialog,
            ker sta stranki Sporazuma pregledali register za preglednost (v nadaljnjem besedilu: register), ki je bil dne 23. junija 2011 vzpostavljen v skladu z odstavkom 30 Sporazuma med Evropskim parlamentom in Evropsko komisijo o vzpostavitvi registra za preglednost za organizacije in samozaposlene osebe, ki sodelujejo pri oblikovanju in izvajanju politik EU (1),
            STA SKLENILA NASLEDNJI SPORAZUM:
            I.
                  Načela, na katerih temelji register

                        1.

                        Vzpostavitev in upravljanje registra ne vplivata na cilje Evropskega parlamenta, navedene v njegovi resoluciji z dne 8. maja 2008 o pripravi okvira za dejavnosti zastopnikov interesov (lobistov) v institucijah Evropske unije (2) in sklepu z dne 11. maja 2011 o sklenitvi medinstitucionalnega sporazuma med Parlamentom in Komisijo o skupnem registru za preglednost (3), in tudi ne posegata vanje.

                        2.

                        Pri upravljanju registra se upoštevajo splošna načela prava Unije, vključno z načeloma sorazmernosti in nediskriminacije.

                        3.

                        Pri upravljanju registra se upošteva pravica poslancev Evropskega parlamenta, da svoj poslanski mandat opravljajo brez omejitev.

                        4.

                        Upravljanje registra ne posega v pristojnosti ali posebne pravice strank Sporazuma oziroma ne vpliva na njune zadevne organizacijske pristojnosti.

                        5.

                        Stranki Sporazuma si prizadevata podobno obravnavati vse subjekte, ki opravljajo podobne dejavnosti, in omogočiti, da bi za registracijo organizacij in samozaposlenih oseb, ki sodelujejo pri oblikovanju in izvajanju politik EU, veljali enaki pogoji.

                  II.
                  Struktura registra

                        6.

                        Register vsebuje:

                                    (a)

                                    določbe o področju njegove uporabe, o dejavnostih iz registra, opredelitvah, spodbudah in izjemah;

                                    (b)

                                    oddelke za registracijo (Priloga 1);

                                    (c)

                                    informacije, ki se zahtevajo od registracijskih zavezancev, vključno z zahtevami glede finančnih razkritij (Priloga 2);

                                    (d)

                                    pravila ravnanja (Priloga 3);

                                    (e)

                                    mehanizme za opozarjanje in pritožbe ter ukrepe, ki se uporabijo v primeru nespoštovanja pravil ravnanja, da se vidi ločnica med postopki za opozarjanje in preiskavo in postopki za obravnavo pritožb (Priloga 4);

                                    (f)

                                    smernice za izvajanje določb registra s praktičnimi informacijami za registracijske zavezance.

                  III.
                  Področje uporabe registra

               Zajete dejavnosti

                        7.

                        V področje uporabe registra so vključene vse dejavnosti – z izjemo tistih iz odstavkov 10 do 12 – katerih cilj je neposredno ali posredno vplivati na oblikovanje ali izvajanje politik ter postopke odločanja institucij EU, ne glede na to, kje se izvajajo in kateri komunikacijski kanal ali komunikacijsko sredstvo se uporablja, na primer zunanje izvajanje, mediji, pogodbe s poklicnimi posredniki, možganski trusti, platforme, forumi, kampanje in javne pobude.
                        Za namene tega sporazuma pomeni „neposredni vpliv“ vpliv z neposrednim stikom ali komunikacijo z institucijami EU ali druga dejanja, ki sledijo takim ravnanjem, „posredni vpliv“ pa pomeni vpliv z uporabo posrednih dejavnikov, kot so mediji, javno mnenje, konference ali družabni dogodki, namenjeni institucijam EU.
                        Te dejavnosti zajemajo predvsem:

                                    —

                                    vzpostavljanje stikov s člani in njihovimi asistenti, uradniki ali drugimi uslužbenci institucijah EU;

                                    —

                                    pripravo, razpošiljanje in posredovanje pisem, informativnega gradiva ali dokumentov za razpravo oziroma o stališčih;

                                    —

                                    organizacijo dogodkov, srečanj, promocijskih dejavnosti, konferenc ali družabnih dogodkov, za katere so vabila prejeli člani in njihovi asistenti, uradniki ali drugi uslužbenci institucij EU, in

                                    —

                                    prostovoljne prispevke in sodelovanje na uradnih posvetovanjih ali razpravah o načrtovani zakonodaji EU ali drugih pravnih aktih ter drugih odprtih posvetovanjih.

                        8.

                        Od vseh organizacij in samozaposlenih oseb, ki se ukvarjajo z dejavnostmi iz registra, ki so že v teku ali so še v pripravi, se ne glede na njihov pravni status pričakuje registracija.
                        Do registracije postaneta upravičena tako posrednik kot njegova stranka za vsako dejavnost iz registra, ki jo posrednik opravlja po pogodbi ter ponuja pravne in druge strokovne nasvete. Ti posredniki prijavijo vse stranke s takimi pogodbami, pa tudi prihodek od dejavnosti zastopanja na stranko, kot je določeno v točki II.C.2.B Priloge 2. S to zahtevo stranke niso upravičene do izvzetja iz registracije in vključitve stroškov dejavnosti, dodeljene posredniku, v lastno oceno stroškov.

               Dejavnosti, ki niso zajete

                        9.

                        Organizacija je upravičena do registracije le, če opravlja dejavnosti iz registra, ki privedejo do neposredne ali posredne komunikacije z institucijami EU. Organizacija, za katero se ugotovi, da ni upravičena do registracije, se lahko izbriše iz registra.

                        10.

                        Dejavnosti s področja pravnega in drugega strokovnega svetovanja niso zajete v register, če:

                                    —

                                    vključujejo svetovalne dejavnosti in stike z javnimi organi, katerih namen je boljša obveščenost strank o splošnem pravnem položaju, o njihovem specifičnem pravnem položaju ali svetovanje o tem, ali je določen pravni ali administrativni ukrep v skladu z obstoječim pravnim in regulativnim okoljem ustrezen ali dopusten;

                                    —

                                    vključujejo svetovanje strankam za pomoč pri zagotavljanju skladnosti njihovih dejavnosti z ustreznim pravom;

                                    —

                                    vključujejo analize in študije, pripravljene za stranke, o možnem vplivu zakonodajnih ali regulativnih sprememb glede njihovega pravnega položaja ali področja dejavnosti;

                                    —

                                    vključujejo zastopanje v okviru spravnih postopkov ali postopkov mediacije, namenjenih reševanju spora brez pravosodnih ali upravnih organov, ali

                                    —

                                    so povezane z uveljavljanjem temeljne pravice strank do poštenega sojenja, vključno s pravico do obrambe v upravnih postopkih, kot so dejavnosti, ki jih opravljajo pravniki ali drugi ustrezni strokovnjaki.

                              Kadar so gospodarske družbe in njihovi svetovalci kot stranke vključeni v poseben pravni ali upravni primer ali postopek, katera koli dejavnost, ki je s tem neposredno povezana in ni namenjena spreminjanju obstoječega pravnega okvira, ni zajeta v register. Ta pododstavek se uporablja za vse poslovne sektorje v Evropski uniji.
                        Naslednje dejavnosti na področju pravnega in drugega strokovnega svetovanja pa so zajete v register, če se namerava z njimi vplivati na institucije EU, njihove člane in njihove asistente ali uradnike ali druge uslužbence:

                                    —

                                    zagotavljanje podpore z zastopanjem oziroma mediacijo ali z zagotavljanjem svetovalnega gradiva, vključno z argumentacijo in njegovo pripravo, ter

                                    —

                                    zagotavljanje taktičnih ali strateških nasvetov, vključno z izpostavljanjem vprašanj, katerih obseg in čas sporočanja naj bi vplival na institucije EU, njihove člane in njihove asistente ali pa na njihove uradnike ali druge uslužbence.

                        11.

                        Dejavnosti socialnih partnerjev kot udeležencev v socialnem dialogu (sindikati, delodajalska združenja itd.) niso zajete v register, kadar ti socialni partnerji delujejo v vlogi, ki jim je bila dodeljena s Pogodbami. Ta odstavek se smiselno uporablja za vse subjekte, ki jim je bila s Pogodbami dodeljena institucionalna vloga.

                        12.

                        Dejavnosti, ki so odgovor na neposredne in posamezne zahteve institucije EU ali poslancev Evropskega parlamenta, kot so na primer ad hoc ali redni zahtevki za dejstva, podatke ali strokovna znanja, niso zajete v register.

               Posebne določbe

                        13.

                        Register se ne uporablja za cerkve in verske skupnosti, pričakuje pa se registracija njihovih predstavniških pisarn ali pravnih oseb, pisarn ali mrež, vzpostavljenih za njihovo zastopanje pri stikih z institucijami EU, ter njihovih združenj.

                        14.

                        Register se ne uporablja za politične stranke, pričakuje pa se registracija vseh organizacij, ki jih stranke ustanovijo ali podpirajo in ki se ukvarjajo z dejavnostmi iz registra.

                        15.

                        Register se ne uporablja za vladne službe držav članic, vlade tretjih držav, mednarodne medvladne organizacije in njihova diplomatska predstavništva.

                        16.

                        Od regionalnih javnih organov in njihovih predstavniških pisarn se registracija ne pričakuje, po želji pa se lahko registrirajo. Registracija pa se pričakuje od združenj oziroma mrež, vzpostavljenih za skupno zastopanje regij.

                        17.

                        Registracija se pričakuje od vseh podnacionalnih javnih organov, kot so lokalni in občinski organi ali mesta ali pa njihova predstavništva, združenja ali mreže, razen tistih iz odstavka 16.

                        18.

                        Registracija se pričakuje od mrež, platform in drugih oblik skupnih dejavnosti, ki so brez pravnega statusa oziroma niso pravne osebe, vendar dejansko predstavljajo vir organiziranega vpliva ter se ukvarjajo z dejavnostmi iz registra. Člani takih oblik skupnih dejavnosti imenujejo predstavnika, ki bo kot njihova kontaktna oseba odgovoren za stike s Skupnim sekretariatom registra za preglednost.

                        19.

                        Dejavnosti, ki jih je treba upoštevati pri ocenjevanju upravičenosti do registracije, so dejavnosti, ki so (neposredno ali posredno) usmerjene na vse institucije, agencije in organe EU ter na njihove člane in njihove asistente, uradnike in druge uslužbence. Te dejavnosti ne vključujejo dejavnosti, usmerjenih na države članice, zlasti pa ne vključujejo tistih, ki so usmerjene na njihova stalna predstavništva pri Evropski uniji.

                        20.

                        Evropske mreže, federacije, združenja ali platforme se spodbuja k oblikovanju skupnih preglednih smernic za njihove člane, s katerimi se opredelijo dejavnosti iz registra. Pričakuje se, da bodo smernice objavili.

                  IV.
                  Pravila, ki se uporabljajo za registracijske zavezance

                        21.

                        Organizacije in posamezniki z registracijo:

                                    —

                                    soglašajo, da lahko informacije, ki jih posredujejo za vključitev v register, postanejo javne;

                                    —

                                    soglašajo, da bodo delovali v skladu s pravili ravnanja iz Priloge 3 in po potrebi zagotovili besedilo katerega koli kodeksa poklicnega ravnanja, ki jih zavezuje (4);

                                    —

                                    jamčijo, da so informacije, ki so jih posredovali za vključitev v register, pravilne, in soglašajo, da bodo v skladu z upravnimi zahtevami predložili dodatne in najnovejše informacije;

                                    —

                                    soglašajo, da se bosta vsako opozorilo ali pritožba v zvezi z njimi obravnavala v skladu s pravili ravnanja iz Priloge 3;

                                    —

                                    soglašajo, da se lahko zoper njih izvajajo ustrezni ukrepi, ki se uporabljajo v primeru nespoštovanja pravil ravnanja, določenih v Prilogi 3, in priznavajo, da se lahko v primeru nespoštovanja pravil ravnanja zoper njih izvedejo ukrepi iz Priloge 4;

                                    —

                                    upoštevajo, da bosta stranki Sporazuma na zahtevo in v skladu z določbami Uredbe (ES) št. 1049/2001 Evropskega parlamenta in Sveta (5) morda morali razkriti korespondenco in druge dokumente o dejavnostih registracijskih zavezancev.

                  V.
                  Izvajanje

                        22.

                        Za nadzor sistema in vse glavne operativne vidike sta odgovorna generalna sekretarja Evropskega parlamenta in Evropske komisije, ki v soglasju sprejmeta ukrepe, potrebne za izvajanje tega sporazuma.

                        23.

                        Upravljanje sistema je sicer skupno, vendar sta stranki Sporazuma svobodni pri uporabi registra za lastne posebne namene.

                        24.

                        Za izvajanje sistema službe Evropskega parlamenta in Evropske komisije vzdržujejo skupno operativno strukturo, imenovano Skupni sekretariat registra za preglednost. Skupni sekretariat registra za preglednost sestavlja skupina uradnikov Evropskega parlamenta in Evropske komisije, oblikovana na podlagi dogovora pristojnih služb. Delovanje Skupnega sekretariata registra za preglednost usklajuje vodja enote v generalnem sekretariatu Evropske komisije. Naloge Skupnega sekretariata registra za preglednost vključujejo oblikovanje smernic za izvajanje (v mejah tega sporazuma), ki bodo omogočile usklajeno razlago pravil s strani registracijskih zavezancev, in spremljanje kakovosti vsebine registra. Skupni sekretariat registra za preglednost razpoložljive upravne vire uporablja za izvajanje pregledov kakovosti vsebine registra, pri čemer registracijski zavezanci nosijo končno odgovornost za informacije, ki so jih predložili.

                        25.

                        Stranki Sporazuma organizirata ustrezne projekte usposabljanja in notranjega obveščanja svojih članov in uslužbencev za boljšo ozaveščenost o registru ter o postopkih za opozarjanje in pritožbenih postopkih.

                        26.

                        Stranki Sporazuma sprejmeta ustrezne zunanje ukrepe za dvig ozaveščenosti o registru in spodbujanje njegove uporabe.

                        27.

                        Na spletišču registra preglednosti Europa se redno objavljajo številni osnovni statistični podatki, pridobljeni iz podatkovne baze registra, ki so dostopni prek uporabnikom prijaznega iskalnika. Javna vsebina podatkovne baze je na voljo v elektronski, strojno čitljivi obliki.

                        28.

                        Generalna sekretarja Evropskega parlamenta in Evropske komisije predložita letno poročilo o upravljanju registra zadevnemu podpredsedniku Evropskega parlamenta oziroma zadevnemu podpredsedniku Evropske komisije. V letnem poročilu so stvarne informacije o registru, njegovi vsebini in razvoju, objavi pa se vsako leto za predhodno koledarsko leto.

                  VI.
                  Ukrepi, ki se uporabljajo za registracijske zavezance, ki spoštujejo pravila ravnanja

                        29.

                        Izkaznice za vstop v prostore Evropskega parlamenta se izdajo le posameznikom, ki zastopajo ali delajo za organizacije, ki spadajo v področje uporabe registra, in če so te organizacije ali posamezniki registrirani. Hkrati pa registracija ne pomeni samodejne upravičenosti do izkaznice za vstop. Za izdajanje in preverjanje dolgoročnih izkaznic za vstop v prostore Evropskega parlamenta tudi v prihodnje velja notranji postopek Parlamenta v njegovi lastni pristojnosti.

                        30.

                        Stranki Sporazuma v okviru svoje upravne pristojnosti zagotavljata spodbude za podporo registraciji v okviru, ki je bil vzpostavljen s tem sporazumom.
                        Med spodbudami Evropskega parlamenta za registracijske zavezance so lahko:

                                    —

                                    lažji dostop do prostorov Evropskega parlamenta, njegovih poslancev in njihovih asistentov, njegovih uradnikov in drugih uslužbencev;

                                    —

                                    dovoljenje, da se v njegovih prostorih organizirajo ali sogostijo dogodki;

                                    —

                                    poenostavljeno posredovanje informacij, vključno s posebnimi seznami prejemnikov e-pošte;

                                    —

                                    sodelovanje v vlogi govorcev na zaslišanjih v odborih;

                                    —

                                    pokroviteljstvo Evropskega parlamenta.

                              Med spodbudami Evropske komisije za registracijske zavezance so lahko:

                                    —

                                    ukrepi v zvezi s posredovanjem informacij registracijskim zavezancem ob začetku javnih posvetovanj;

                                    —

                                    ukrepi v zvezi s strokovnimi skupinami in drugimi svetovalnimi telesi;

                                    —

                                    posebni seznami prejemnikov e-pošte;

                                    —

                                    pokroviteljstvo Evropske komisije.

                              Stranki Sporazuma registracijske zavezance obvestita o posebnih spodbudah, ki so jim na voljo.

                  VII.
                  Ukrepi v primeru nespoštovanja pravil ravnanja

                        31.

                        Vsakdo lahko s pomočjo standardnega kontaktnega obrazca, ki je na voljo na spletišču registra, opozori na morebitno nespoštovanje pravil ravnanja iz Priloge 3 ali v zvezi s tem vloži pritožbo. Opozorila in pritožbe se obravnavajo v skladu s postopki iz Priloge 4.

                        32.

                        Mehanizem za opozarjanje je dopolnilno orodje pri pregledih kakovosti, ki ga v skladu z odstavkom 24 izvaja Skupni sekretariat registra za preglednost. Vsakdo lahko opozori na dejanske napake v zvezi z informacijami, ki so jih predložili registracijski zavezanci. Opozori se lahko tudi na neupravičene registracije.

                        33.

                        V primeru suma nespoštovanja pravil ravnanja s strani registracijskega zavezanca, ki ni dejanska napaka, lahko vsakdo vloži uradno pritožbo. Pritožbe se utemeljijo s konkretnimi dejstvi o domnevnem nespoštovanju pravil ravnanja.
                        Skupni sekretariat registra za preglednost preišče domnevno nespoštovanje pravil ravnanja, pri čemer ustrezno spoštuje načeli sorazmernosti in dobrega upravljanja. Če registracijski zavezanci ali njihovi zastopniki pravil namerno ne spoštujejo, se uporabijo ukrepi iz Priloge 4.

                        34.

                        Kadar Skupni sekretariat registra za preglednost v okviru postopkov iz odstavkov 31 do 33 ugotovi ponavljajoče se nesodelovanje, ponavljajoče se neprimerno vedenje ali resno nespoštovanje pravil ravnanja, se registracijski zavezanec za obdobje enega oziroma dveh let izbriše iz registra, v registru pa se naredi javni zaznamek, kot je določeno v Prilogi 4.

                  VIII.
                  Vključenost drugih institucij in organov

                        35.

                        Evropski svet in Svet sta vabljena, da se pridružita registru. Druge institucije, organe in agencije EU se spodbuja k uporabi okvira, vzpostavljenega s tem sporazumom, kot referenčnega instrumenta za odnose z organizacijami in samozaposlenimi osebami, ki sodelujejo pri oblikovanju in izvajanju politik EU.

                  IX.
                  Končne določbe

                        36.

                        Ta sporazum nadomesti sporazum med Evropskim parlamentom in Evropsko komisijo z dne 23. junija 2011, ki se ne uporablja več od dneva začetka uporabe tega sporazuma.

                        37.

                        Register se pregleda leta 2017.

                        38.

                        Ta sporazum začne veljati dvajseti dan po objavi v Uradnem listu Evropske unije. Sporazum se uporablja od … (*1) ali od 1. januarja 2015, kar bo prej.

               Subjekti, ki so se do datuma veljavnosti tega sporazuma že registrirali, svojo registracijo v roku treh mesecev od tega datuma spremenijo tako, da bo ustrezala novim zahtevam iz tega sporazuma.
               V ,

                     Za Evropski parlament

                     Predsednik

                     Za Evropsko komisijo

                     Predsednik

               (1)  UL L 191, 22.7.2011, str. 29.

               (2)  UL C 271 E, 12.11.2009, str. 48.

               (3)
                  UL C 377 E, 7.12.2012, str. 176.

               (4)  Kodeks poklicnega ravnanja, ki zavezuje registracijske zavezance, lahko nalaga obveznosti, ki so strožje od zahtev pravil ravnanja iz Priloge 3.

               (5)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).

               (*1)  UL: vstaviti datum: 3 mesece po začetku veljavnosti tega sporazuma.

                  Priloga 1

                  „Register za preglednost“

                  Organizacije in samozaposlene osebe, ki so vključene v oblikovanje in izvajanje politik EU

                              Oddelki

                              Značilnosti/opombe

                                          I –

                                       Poklicne svetovalne službe / odvetniške pisarne / samozaposleni svetovalci

                           Pododdelek

                           Poklicne svetovalne službe

                           Podjetja, ki v imenu strank izvajajo dejavnosti v zvezi s svetovanjem in zastopanjem, lobiranjem, promocijo, javnimi zadevami in odnosi z javnimi organi.

                           Pododdelek

                           Odvetniške pisarne

                           Odvetniške pisarne, ki v imenu strank izvajajo dejavnosti v zvezi s svetovanjem in zastopanjem, lobiranjem, promocijo, javnimi zadevami in odnosi z javnimi organi.

                           Pododdelek

                           Samozaposleni svetovalci

                           Samozaposleni svetovalci ali pravniki, ki v imenu strank izvajajo dejavnosti v zvezi s svetovanjem in zastopanjem, lobiranjem, promocijo, javnimi zadevami in odnosi z javnimi organi. Ta pododdelek je za registracijo subjektov, ki vključujejo samo eno osebo.

                                          II –

                                       Notranji lobisti in trgovinska / poslovna / poklicna združenja

                           Pododdelek

                           Gospodarske družbe in skupine

                           Gospodarske družbe ali skupine gospodarskih družb (s pravnim statusom ali brez njega), ki za svoj račun izvajajo dejavnosti v zvezi s svetovanjem in zastopanjem, lobiranjem, promocijo, javnimi zadevami in odnosi z javnimi organi.

                           Pododdelek

                           Trgovinska in poslovna združenja

                           Organizacije (profitne ali neprofitne), ki zastopajo profitne gospodarske družbe ali mešane skupine in platforme.

                           Pododdelek

                           Sindikati in poklicna združenja

                           Zastopanje interesov delavcev, zaposlenih, gospodarskih ali poklicnih dejavnosti.

                           Pododdelek

                           Druge organizacije, vključno s:

                                       —

                                       profitnimi ali neprofitnimi subjekti, ki organizirajo dogodke;

                                       —

                                       mediji, povezanimi z interesnimi skupinami, ali raziskovalno usmerjeni subjekti, povezani z zasebnimi profitnimi interesi;

                                       —

                                       koalicijami ad hoc in začasnimi strukturami (s profitnim članstvom).

                                          III –

                                       Nevladne organizacije

                           Pododdelek

                           Nevladne organizacije, platforme in mreže, koalicije ad hoc, začasne strukture in druge podobne organizacije

                           Neprofitne organizacije (s pravnim statusom ali brez njega), ki so neodvisne od javnih organov ali gospodarskih organizacij. Vključuje fundacije, dobrodelne organizacije itd.
                           Subjekti, ki imajo profitne elemente v svojem članstvu, se morajo registrirati v oddelku II.

                                          IV –

                                       Možganski trusti, raziskovalne in akademske ustanove

                           Pododdelek

                           Možganski trusti in raziskovalne ustanove

                           Specializirani možganski trusti in raziskovalne ustanove, ki se ukvarjajo z dejavnostmi in politikami Evropske unije.

                           Pododdelek

                           Akademske ustanove

                           Ustanove, katerih osnovni namen je izobraževanje, ukvarjajo pa se tudi z dejavnostmi in politikami Evropske unije.

                                          V –

                                       Organizacije, ki zastopajo cerkve in verske skupnosti

                           Pododdelek

                           Organizacije, ki zastopajo cerkve in verske skupnosti

                           Pravne osebe, pisarne, mreže ali združenja, vzpostavljeni za dejavnosti zastopanja.

                                          VI –

                                       Organizacije, ki zastopajo lokalne, regionalne in občinske organe, druge javne ali javno-zasebne subjekte itd.

                           Pododdelek

                           Regionalne strukture

                           Od regij in njihovih predstavniških pisarn se registracija ne pričakuje, po želji pa se lahko registrirajo. Registracija pa se pričakuje od združenj ali mrež, vzpostavljenih za skupno predstavljanje regij.

                           Pododdelek

                           Drugi podnacionalni javni organi

                           Registracija se pričakuje od vseh drugih podnacionalnih javnih organov, kot so mesta, lokalni in občinski organi, ali njihovih predstavniških pisarn in nacionalnih združenj ali mrež.

                           Pododdelek

                           Nadnacionalna združenja in mreže javnih regionalnih ali drugih podnacionalnih organov

                           Pododdelek

                           Drugi javni ali mešani subjekti, ustanovljeni z zakonom, katerih namen je delovanje v javnem interesu

                           Vključuje druge organizacije z javnim ali mešanim (javno-zasebnim) statusom.

                  Priloga 2

                  Informacije, ki jih zagotovijo registracijski zavezanci

               I.
                     SPLOŠNE IN OSNOVNE INFORMACIJE

                           a)

                           naziv(i) organizacije, naslov sedeža in po potrebi naslov v Bruslju, Luxembourgu ali Strasbourgu, telefonska številka, naslov e-pošte, spletišče;

                           b)

                           ime osebe, pravno odgovorne za organizacijo, in ime njenega direktorja ali izvršnega direktorja ali po potrebi najpomembnejše osebe za stike v zvezi z dejavnostmi iz registra (tj. vodje za zadeve EU); imena oseb, ki jim je vstop v prostore Evropskega parlamenta dovoljen (1);

                           c)

                           število oseb (člani, zaposleni itd.), ki so vključene v dejavnosti iz registra, in število oseb, ki imajo izkaznice za vstop v prostore Evropskega parlamenta, in čas, ki ga posamezna oseba porabi za te dejavnosti glede na naslednje časovne deleže za polni delovni čas: 25 %, 50 %, 75 % ali 100 %;

                           d)

                           cilji / naloge – interesna področja – dejavnosti – države, v katerih se izvajajo dejavnosti – povezanost z mrežami – splošne informacije, ki spadajo v področje uporabe registra;

                           e)

                           članstvo in po potrebi število članov (posameznikov in organizacij).

                     II.
                     SPECIFIČNE INFORMACIJE

               A.

                        DEJAVNOSTI, ZAJETE V REGISTER

               Zagotovijo se specifične podrobnosti o glavnih zakonodajnih predlogih ali politikah, na katere se nanašajo dejavnosti registracijskega zavezanca in ki so zajete v register. Lahko se navedejo druge posebne dejavnosti, kot so dogodki ali objave.
               B.

                        POVEZAVE Z INSTITUCIJAMI EU

                           a)

                           članstvo v skupinah na visoki ravni, posvetovalnih odborih, strokovnih skupinah, drugih strukturah in platformah itd., ki jih podpira EU;

                           b)

                           članstvo ali sodelovanje pri medskupinah ali industrijskih forumih itd. Evropskega parlamenta.

                     C.

                        FINANČNE INFORMACIJE, POVEZANE Z DEJAVNOSTMI, ZAJETIMI V REGISTER

                           1.

                           Vsi registracijski zavezanci predložijo:

                                       a)

                                       oceno letnih stroškov, povezanih z dejavnostmi iz registra. Finančni podatki zajemajo celoletno obdobje delovanja in se nanašajo na zadnje zaključeno finančno leto na datum registracije ali letne posodobitve podatkov o registraciji;

                                       b)

                                       znesek in vir financiranja, prejetega od institucij EU v najbližjem zaključenem proračunskem letu glede na datum registracije ali letne posodobitve podatkov o registraciji. Informacije ustrezajo informacijam iz evropskega sistema finančne preglednosti (2).

                           2.

                           Poklicne svetovalne službe / odvetniške pisarne / samozaposleni svetovalci (oddelek I Priloge 1) predložijo tudi:

                                       a)

                                       promet, ki se nanaša na dejavnosti iz registra, v skladu s spodnjo tabelo:

                                                      Letni promet za dejavnosti zastopanja v EUR

                                                   0 – 99 999

                                                   100 000 – 499 999

                                                   500 000  – 1 000 000

                                                   > 1 000 000

                                       b)

                                       seznam vseh strank, v imenu katerih se dejavnosti iz registra izvajajo. Prihodki strank za dejavnosti zastopanja se navedejo v skladu z naslednjo tabelo:

                                                      Kategorije dejavnosti zastopanja na stranko na leto v EUR

                                                   0 – 9 999
                                                   10 000  – 24 999
                                                   25 000  – 49 999
                                                   50 000  – 99 999
                                                   100 000  – 199 999
                                                   200 000  – 299 999
                                                   300 000  – 399 999
                                                   400 000  – 499 999
                                                   500 000  – 599 999
                                                   600 000  – 699 999
                                                   700 000  – 799 999
                                                   800 000  – 899 999
                                                   900 000  – 1 000 000
                                                   > 1 000 000

                                       c)

                                       registracija se pričakuje tudi od strank. Kljub izjavi o finančnih interesih, ki jo podajo poklicne svetovalne službe / odvetniške pisarne / samozaposleni svetovalci o svojih strankah (seznam in preglednica), morajo te stranke podizvajalske dejavnosti tudi same vključiti v lastne izjave, da ne bi prišlo do prenizke ocene njihovih prijavljenih finančnih izdatkov.

                           3.

                           Notranji lobisti in trgovinska / poslovna / poklicna združenja (oddelek II Priloge 1) predložijo tudi:
                           promet, ki se nanaša na dejavnosti iz registra, vključno z zneski, manjšimi od 10 000 EUR.

                           4.

                           Nevladne organizacije, možganski trusti, raziskovalne in akademske ustanove, organizacije, ki zastopajo cerkve in verske skupnosti, organizacije, ki zastopajo lokalne, regionalne in občinske organe, druge javne ali mešane subjekte itd. (oddelki III do VI Priloge 1), predložijo tudi:

                                       a)

                                       skupni proračun organizacije;

                                       b)

                                       razčlenitev glavnih zneskov in virov financiranja.

                  (1)  Registracijski zavezanci lahko ob koncu registracijskega postopka zaprosijo za vstop v prostore Evropskega parlamenta. Imena posameznikov, ki prejmejo izkaznice za vstop v prostore Evropskega parlamenta, se vnesejo v register. Registracija pa ne pomeni samodejne pravice do izkaznice za vstop.

                  (2)  http://ec.europa.eu/budget/fts/index_en.htm

                  Priloga 3

                  Pravila ravnanja

               Stranki Sporazuma menita, da bi morali v skladu s temi pravili ravnanja ravnati vsi zastopniki interesov, ki z njima enkrat ali večkrat sodelujejo, ne glede na to, ali so registrirani ali ne.
               Zastopniki interesov v odnosih z institucijami EU, njihovimi člani, uradniki in drugimi uslužbenci upoštevajo naslednje:

                           (a)

                           vedno se predstavijo z imenom, registracijsko številko in po potrebi navedejo subjekt(e), za katere delajo ali ki jih zastopajo; navedejo svoje interese, cilje ali namene in, kjer je primerno, stranke ali člane, ki jih zastopajo;

                           (b)

                           informacij ali odločitev ne smejo pridobiti ali poskušati pridobiti nepošteno ali z neprimernim pritiskom ali vedenjem;

                           (c)

                           v odnosih s tretjimi osebami se morajo vzdržati sklicevanja na uradni odnos z Evropsko unijo ali katero koli od njenih institucij; prav tako se ne smejo napačno predstavljati v zvezi z registracijo, da ne bi zavedli tretjih strani ali uradnikov ali drugih uslužbencev Evropske unije, ali brez izrecnega dovoljenja uporabljati logotipov institucij EU;

                           (d)

                           zagotovijo, da so informacije, ki jih navedejo ob registraciji in nato v okviru svojih dejavnosti iz registra, po njihovem najboljšem vedenju popolne, posodobljene in nezavajajoče; sprejmejo, da so vse posredovane informacije predmet pregleda, in soglašajo, da bodo v skladu z upravnimi zahtevami predložili dodatne in najnovejše informacije;

                           (e)

                           tretjim stranem ne smejo prodajati kopij dokumentov, ki so jih pridobili od institucij EU;

                           (f)

                           načeloma spoštujejo in ne ovirajo izvajanja in uporabe vseh pravil, kodeksov in praks dobrega upravljanja, ki so jih vzpostavile evropske institucije;

                           (g)

                           članov institucij EU, uradnikov ali drugih uslužbencev EU ali asistentov oziroma pripravnikov teh članov ne smejo napeljevati k nespoštovanju pravil in standardov obnašanja, ki se zanje uporabljajo;

                           (h)

                           če zaposlijo nekdanje uradnike ali druge uslužbence Evropske unije ali asistente ali pripravnike članov institucij EU, upoštevajo, da so ti zaposleni dolžni spoštovati zanje veljavna pravila in zahteve glede zaupnosti;

                           (i)

                           v primeru pogodbenega razmerja ali zaposlitve posameznika iz kroga sodelavcev poslancev Evropskega parlamenta pridobijo predhodno soglasje ustreznega poslanca ali poslancev;

                           (j)

                           spoštujejo vsa pravila o pravicah in odgovornostih nekdanjih poslancev Evropskega parlamenta in članov Evropske komisije;

                           (k)

                           obvestijo vsakogar, ki ga zastopajo, o njegovih obveznostih do institucij EU;

                     Posamezniki, ki so registrirani pri Evropskem parlamentu z namenom izdaje poimenske in neprenosljive izkaznice za vstop v prostore Evropskega parlamenta:

                           (l)

                           izkaznico za vstop v prostore Evropskega parlamenta ves čas, ko se v njih nahajajo, nosijo na vidnem mestu;

                           (m)

                           strogo spoštujejo ustrezne določbe Poslovnika Evropskega parlamenta;

                           (n)

                           priznavajo, da je odločitev o prošnji za vstop v prostore Evropskega parlamenta izključna pravica Parlamenta in da registracija ne pomeni samodejne upravičenosti do izkaznice za vstop.

                  Priloga 4

                  Postopki za opozarjanje ter za preučitev in obravnavo pritožb

               I.
                     OPOZORILA

               Z uporabo standardnega kontaktnega obrazca, ki je na voljo na spletišču registra, lahko vsakdo opozori Skupni sekretariat registra za preglednost na informacije v registru in neupravičene registracije.
               Opozorila v zvezi z informacijami iz registra se bodo obravnavala kot očitki nespoštovanja točke (d) pravil ravnanja iz Priloge 3 (1). Skupni sekretariat registra za preglednost bo zadevnega registracijskega zavezanca pozval, naj informacije posodobi ali pa mu obrazloži, zakaj informacij ni treba posodobiti. Če zadevni registracijski zavezanec ne sodeluje, se lahko uporabijo ukrepi iz spodnje tabele ukrepov (vrstice 2 do 4).
               II.
                     PRITOŽBE

                     Stopnja 1: vložitev pritožbe

                           1.

                           Z izpolnitvijo standardnega obrazca, ki je na voljo na spletišču registra, lahko vsakdo vloži pritožbo pri Skupnem sekretariatu registra za preglednost. Obrazec vsebuje naslednje informacije:

                                       (a)

                                       ime registracijskega zaveznika, ki je predmet pritožbe;

                                       (b)

                                       ime in kontaktne podatke pritožnika;

                                       (c)

                                       podrobnosti o domnevnem nespoštovanju pravil ravnanja, vključno z morebitnimi dokumenti ali drugim podpornim gradivom, navedbo, ali je pritožnik utrpel škodo, in razloge za sum namernega nespoštovanja pravil ravnanja.

                                 Anonimne pritožbe se ne obravnavajo.

                           2.

                           V pritožbi se navedejo določbe iz pravil ravnanja, ki po navedbah pritožnika niso bile spoštovane. Skupni sekretariat registra za preglednost lahko vsako pritožbo, pri kateri že na začetku ugotovi nedvomno nenamerno nespoštovanje pravil ravnanja, prekvalificira v „opozorilo“.

                           3.

                           Pravila ravnanja se uporabljajo izključno za odnose med zastopniki interesov in institucijami EU in se ne smejo uporabljati za urejanje razmerij med tretjimi stranmi ali med registracijskimi zavezanci.

                     Stopnja 2: dopustnost

                           4.

                           Ob prejemu pritožbe Skupni sekretariat registra za preglednost:

                                       (a)

                                       pritožniku v petih delovnih dneh potrdi prejem pritožbe;

                                       (b)

                                       odloči, ali pritožba sodi v področje uporabe registra, kot je določeno v pravilih ravnanja iz Priloge 3 in v stopnji 1;

                                       (c)

                                       preveri vse dokaze, ki podpirajo pritožbo, v obliki dokumentov, drugega gradiva ali osebnih izjav; načeloma materialne dokaze predloži ustrezni registracijski zavezanec ali pa se pridobijo prek dokumentov tretje strani ali javno dostopnih virov. Zgolj vrednostne sodbe pritožnika ne veljajo kot dokaz;

                                       (d)

                                       na podlagi analiz iz točk (b) in (c) odloči, ali je pritožba dopustna.

                           5.

                           Skupni sekretariat registra za preglednost pritožnika o odločitvi, da pritožba ni dopustna, obvesti pisno, pri čemer navede razloge za svojo odločitev.

                           6.

                           Skupni sekretariat registra za preglednost o odločitvi, da je pritožba dopustna, in o nadaljnjem postopku, ki je opisan v nadaljevanju, obvesti tako pritožnika kot ustreznega registracijskega zavezanca.

                     Stopnja 3: obravnava dopustne pritožbe – preučitev in začasni ukrepi

                           7.

                           Skupni sekretariat registra za preglednost zadevnega registracijskega zavezanca obvesti o vsebini pritožbe in določbah, ki domnevno niso bile spoštovane, ter ga hkrati pozove, da v 20 delovnih dneh v odgovor na pritožbo poda svoje stališče. Registracijski zavezanec lahko svoje stališče v tem časovnem roku podkrepi tudi z memorandumom reprezentativne poklicne organizacije, zlasti v primeru reguliranih poklicev ali organizacij, za katere velja kodeks poklicnega ravnanja.

                           8.

                           Pri neupoštevanju roka iz odstavka 7 se ustreznega registracijskega zavezanca začasno izbriše iz registra, dokler se sodelovanje ne nadaljuje.

                           9.

                           Skupni sekretariat registra za preglednost preuči vse informacije, zbrane med preiskavo, in lahko sklene zaslišati zadevnega registracijskega zavezanca, pritožnika ali pa oba.

                           10.

                           Če se med pregledom predloženega gradiva izkaže, da je bila pritožba neutemeljena, Skupni sekretariat registra za preglednost o svoji odločitvi obvesti ustreznega registracijskega zavezanca in pritožnika ter jo obrazloži.

                           11.

                           Če je pritožba utemeljena, se zadevnega registracijskega zavezanca začasno izbriše iz registra, dokler niso sprejeti ukrepi za odpravo nepravilnosti (glej stopnjo 4 v nadaljevanju), zoper njega pa se lahko zlasti v primeru nesodelovanja izvedejo tudi drugi ukrepi, vključno z dokončnim izbrisom iz registra in, kjer je primerno, z odvzemom izkaznic za vstop v prostore Evropskega parlamenta v skladu z njegovimi notranjimi postopki (glej stopnjo 5 in vrstice 2 do 4 v spodnji tabeli ukrepov).

                     Stopnja 4: obravnava dopustne pritožbe – rešitev

                           12.

                           Če se ugotovi, da je pritožba utemeljena, in če se prepoznajo problematična vprašanja, Skupni sekretariat registra za preglednost v sodelovanju z ustreznim registracijskim zavezancem sprejme vse potrebne ukrepe za rešitev teh vprašanj.

                           13.

                           Če registracijski zavezanec sodeluje, Skupni sekretariat registra za preglednost za vsak primer posebej določi razumen rok za dosego rešitve.

                           14.

                           Če se najde možna rešitev vprašanja in če registracijski zavezanec sodeluje pri izvajanju rešitve, se registracija registracijskega zavezanca ponovno aktivira, pritožbeni postopek pa zaključi. Skupni sekretariat registra za preglednost o svoji odločitvi obvesti ustreznega registracijskega zavezanca in pritožnika ter jo obrazloži.

                           15.

                           Če se najde možna rešitev težave in registracijski zavezanec ne sodeluje pri izvajanju te rešitve, se ga izbriše iz registra (glej vrstici 2 in 3 spodnje tabele ukrepov). Skupni sekretariat registra za preglednost o svoji odločitvi obvesti registracijskega zavezanca in pritožnika ter jo obrazloži.

                           16.

                           Če je za rešitev vprašanja potrebna odločitev tretje strani, vključno z organom v državi članici, se končna odločitev Skupnega sekretariata registra za preglednost odloži do sprejetja te odločitve.

                           17.

                           Če registracijski zavezanec v 40 delovnih dneh od obvestila o pritožbi iz odstavka 7 ne sodeluje, se uporabijo ukrepi za primer nespoštovanja pravil ravnanja (glej odstavke 19 do 22 stopnje 5 in vrstice 2 do 4 spodnje tabele).

                     Stopnja 5: obravnava dopustne pritožbe – ukrepi, ki se uporabijo v primeru nespoštovanja pravil ravnanja

                           18.

                           Če registracijski zavezanec nemudoma ukrepa, Skupni sekretariat registra za preglednost pritožnika in registracijskega zavezanca pisno obvesti o dejstvih in popravkih (glej vrstico 1 spodnje tabele ukrepov).

                           19.

                           Če se registracijski zavezanec ne odzove v 40-dnevnem roku, določenem v odstavku 17, se ga izbriše iz registra (glej vrstico 2 spodnje tabele ukrepov) in izgubi pravico do vseh spodbud v zvezi z registracijo.

                           20.

                           Če se ugotovi, da se je registracijski zavezanec neprimerno vedel, se ga izbriše iz registra (glej vrstico 3 spodnje tabele ukrepov), izgubi pa tudi pravico do vseh spodbud v zvezi z registracijo.

                           21.

                           V primerih iz odstavkov 19 in 20 se registracijski zavezanec lahko ponovno registrira, če je vzroke, ki so privedli do izbrisa, odpravil.

                           22.

                           Če se ugotovi, da se nesodelovanje ali neprimerno vedenje ponavljata in sta namerna, ali če se ugotovi resno nespoštovanje pravil ravnanja (glej vrstico 4 spodnje tabele ukrepov), Skupni sekretariat registra za preglednost ponovno registracijo glede na resnost primera prepove za eno oziroma dve leti.

                           23.

                           Skupni sekretariat registra za preglednost ustreznega registracijskega zavezanca in pritožnika obvesti o vseh ukrepih, sprejetih v skladu z odstavki 18 do 22 ali vrsticami 1 do 4 spodnje tabele ukrepov.

                           24.

                           Če sprejetje ukrepa Skupnega sekretariata registra za preglednost privede do dolgoročnega izbrisa iz registra (glej vrstico 4 spodnje tabele ukrepov), lahko registracijski zavezanec v 20 delovnih dneh po prejemu obvestila o ukrepu generalnima sekretarjema Evropskega parlamenta in Evropske komisije poda obrazloženo zahtevo za ponovno preučitev ukrepa.

                           25.

                           Po izteku 20-dnevnega roka ali po končni odločitvi generalnih sekretarjev se obvestita zadevna podpredsednika Evropskega parlamenta in Evropske komisije, v registru pa se naredi javni zaznamek o ukrepu.

                           26.

                           Če odločitev o prepovedi ponovne registracije za določeno časovno obdobje vključuje odvzem možnosti zaprositi za dovoljenje za vstop v prostore Evropskega parlamenta kot zastopnika interesov, generalni sekretar Evropskega parlamenta kolegiju kvestorjev predlaga, naj dovoli odvzem izkaznic za vstop v Evropski parlament zadevnim posameznikom za enako časovno obdobje.

                           27.

                           Skupni sekretariat registra za preglednost v svojih odločitvah o ukrepih, ki se uporabljajo v skladu s to prilogo, upošteva načeli sorazmernosti in dobrega upravljanja. Njegovo delovanje usklajuje vodja enote v generalnem sekretariatu Evropske komisije, deluje pa pod pristojnostjo generalnih sekretarjev Evropskega parlamenta in Evropske komisije, ki se ju ustrezno obvešča.

                              Tabela razpoložljivih ukrepov v primeru nespoštovanja pravil ravnanja

                                          Vrsta nespoštovanja pravil ravnanja (številke se nanašajo na zgoraj navedene odstavke)

                                          Ukrep

                                          Zaznamek ukrepa v registru

                                          Uradna odločitev o odvzemu pravice do vstopa v prostore Parlamenta

                                          1

                                       Kršitev pravil ravnanja, ki se nemudoma odpravi (18)

                                       Pisno obvestilo s priznavanjem dejstev in njenih popravkov

                                       Ne

                                       Ne

                                          2

                                       Nesodelovanje s Skupnim sekretariatom registra za preglednost (19 in 21)

                                       Izbris iz registra, odvzem izkaznic za vstop v prostore Evropskega parlamenta in izguba drugih spodbud

                                       Ne

                                       Ne

                                          3

                                       Neprimerno vedenje (20 in 21)

                                       Izbris iz registra, odvzem izkaznic za vstop v prostore Evropskega parlamenta in izguba drugih spodbud

                                       Ne

                                       Ne

                                          4

                                       Ponavljajoče se in namerno nesodelovanje ali ponavljajoče se neprimerno vedenje (22) in/ali resno nespoštovanje

                                                   a)

                                                   izbris iz registra za eno leto in uradni odvzem izkaznic za vstop v prostore Evropskega parlamenta (kot akreditirani zastopnik interesnih skupin);

                                                   b)

                                                   izbris iz registra za dve leti in uradni odvzem izkaznic za vstop v prostore Evropskega parlamenta (kot akreditirani zastopnik interesnih skupin)

                                       Da (z odločitvijo generalnih sekretarjev Evropskega parlamenta in Evropske komisije)

                                       Da (z odločitvijo kolegija kvestorjev)

                  (1)  Točka (d) od zastopnikov interesov zahteva, da v svojih odnosih z institucijami EU, njihovimi člani, uradniki in drugimi uslužbenci „zagotovijo, da so informacije, ki jih navedejo ob registraciji in nato v okviru svojih dejavnosti iz registra, po njihovem najboljšem vedenju popolne, posodobljene in nezavajajoče;“ ter „sprejmejo, da so vse posredovane informacije predmet pregleda, in soglašajo, da bodo v skladu z upravnimi zahtevami predložili dodatne in najnovejše informacije“.


               22.12.2017

               SL

               Uradni list Evropske unije

               C 443/86

         P7_TA(2014)0348
   Zahteva za zaščito poslanske imunitete Alexandra Mirskyja
   Sklep Evropskega parlamenta z dne 15. aprila 2014 o zahtevi za zaščito imunitete in privilegijev Alexandra Mirskyja (2014/2026(IMM))
   (2017/C 443/18)

      Evropski parlament,

               —

               ob upoštevanju zahteve Alexandra Mirskyja z dne 14. februarja 2014, razglašene na plenarnem zasedanju dne 24. februarja 2014, za zaščito njegove imunitete in privilegijev v zvezi s civilnim postopkom pred oddelkom za civilne zadeve senata Vrhovnega sodišča Republike Latvije (v nadaljnjem besedilu: Vrhovno sodišče) (ref. C17129611),

               —

               ob upoštevanju člena 8 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

               —

               ob upoštevanju sodb Sodišča Evropske unije z dne 12. maja 1964, 10. julija 1986, 15. in 21. oktobra 2008, 19. marca 2010 in 6. septembra 2011 (1),

               —

               ob upoštevanju dobesednega zapisa plenarnega zasedanja z dne 4. aprila 2011,

               —

               ob upoštevanju člena 5(2) ter členov 6a in 7 Poslovnika,

               —

               ob upoštevanju poročila Odbora za pravne zadeve (A7-0273/2014),

               A.

               ker je poslanec evropskega parlamenta Alexander Mirsky zaprosil za zaščito svoje poslanske imunitete v zvezi s civilnim postopkom pred Vrhovnim sodiščem Republike Latvije; ker se postopek nanaša na odločitev oddelka za civilne zadeve okrožnega sodišča v Rigi (v nadaljnjem besedilu: okrožno sodišče v Rigi), ki je zahtevalo, naj Alexander Mirsky umakne izjavo, ko jo je izrekel med govorom v Evropskem parlamentu dne 4. aprila 2011 in plača 1 000 latvijskih latsov odškodnine za nematerialno škodo v korist domnevno oškodovanih vlagateljev;

               B.

               ker se v skladu s členom 8 Protokola št. 7 o privilegijih in imunitetah Evropske unije zoper poslanca Evropskega parlamenta ne sme začeti preiskava, ne sme biti priprt niti se zoper njega ne sme začeti sodni postopek zaradi izrečenega mnenja ali glasu, ki ga je oddal pri opravljanju svojih nalog;

               C.

               ker si Parlament pri izvajanju svojih pooblastil v zvezi s privilegiji in imunitetami prizadeva ohranjati integriteto kot demokratična zakonodajna skupščina in zagotoviti neodvisnosti poslancev pri opravljanju njihovih nalog;

               D.

               ker je Sodišče pojasnilo, da je člen 8 Protokola, katerega namen je zaščititi svobodo govora in neodvisnost poslancev Evropskega parlamenta, njegovo besedilo pa se izrecno nanaša na oddane glasove ter mnenja poslancev, v bistvu namenjen temu, da se uporabi za izjave, ki ji poslanci izrečejo v prostorih Evropskega parlamenta (2);

               E.

               ker je treba imuniteto v skladu s členom 8 Protokola v delu, ki se nanaša na varovanje svobode izražanja in neodvisnosti poslancev Evropskega parlamenta, šteti kot absolutno imuniteto, ki nasprotuje vsakemu sodnemu postopku zaradi izraženega mnenja ali glasu, podanega pri opravljanju poslanskih nalog (3);

               F.

               ker imuniteta pred sodnimi postopki, ki jo uživajo poslanci Evropskega parlamenta, vključuje imuniteto pred civilnimi postopki;

               G.

               ker se zahteva Alexandra Mirskyja nanaša na sodni postopek, ki se je začel proti njemu v zvezi z izjavami, ki jih dal med enominutnim govorom na plenarnem zasedanju 4. aprila 2011; ker je nesporno, da je bil v času, ko je bila izjava dana, Alexander Mirsky poslanec Evropskega parlamenta;

               H.

               ker je mestno sodišče v Jūrmali pravilno ugotovilo, da Alexandra Mirskyja ščiti imuniteta, ki je poslancem Evropskega sodišča priznana v skladu s členom 8 Protokola, in je zato zavrnilo zahtevo vlagateljev; ker je, nasprotno, okrožno sodišče v Rigi relevantnost določbe popolnoma prezrlo; ker so nacionalna sodišča dolžna uporabljati primarno pravo EU;

               I.

               ker sodni postopek proti Alexandru Mirskyju še poteka pred Vrhovnim sodiščem Republike Latvije, ki bo morda odločilo njemu v prid; če pa bo Vrhovno sodišče potrdilo sodbo okrožnega sodišča v Rigi, bo to pomenilo, da bodo latvijski organi kršili primarno pravo EU;

               J.

               ker je po sodbi okrožnega sodišča v Rigi v resnici prišlo do kršitve privilegijev in imunitete Alexandra Mirskyja; ker zlasti okoliščine zadeve same predstavljajo omejevanje mnenja, ki je bilo izrečeno pri opravljanju poslanske dolžnosti;

               1.

               se odloči, da zaščiti privilegije in imuniteto Alexandra Mirskyja;

               2.

               poziva Komisijo, nas posreduje pri latvijskih organih, da bodi izvrševali primarno pravo EU, zlasti člen 8 Protokola št. 7 o privilegijih in imunitetah Evropske unije, in po potrebi začne s postopkom v skladu s členom 258 Pogodbe o delovanju Evropske unije za ugotovitev kršitve prava Unije;

               3.

               naroči svojemu predsedniku, naj ta sklep in poročilo pristojnega odbora nemudoma posreduje Komisiji, pristojnim organom Republike Latvije in Alexandru Mirskyju.

      (1)  Sodba Sodišča z dne 12. maja 1964 v zadevi Wagner proti Fohrmann in Krier, 101/63, ECLI:EU:C:1964:28; sodba Sodišča z dne 10. julija 1986 v zadevi Wybot proti Faure in drugi, 149/85, ECLI:EU:C:1986:310; sodba Splošnega sodišča z dne 15. oktobra 2008 v zadevi Mote proti Parlamentu, T-345/05, ECLI:EU:T:2008:440; sodba Sodišča z dne 21. oktobra 2008 v združenih zadevah Marra proti De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011 v zadevi Patriciello, C-163/10, ECLI:EU:C:2011:543.

      (2)  Zadeva C-163/10 Patriciello, navedena zgoraj, točka 29.

      (3)  Združeni zadevi št. C-200/07 in št. C-201/07, Marra proti De Gregorio in Clemente, navedeni zgoraj, točka 27.


               22.12.2017

               SL

               Uradni list Evropske unije

               C 443/88

         P7_TA(2014)0396
   Glasovanje v okviru postopkov glede imunitete poslanca (razlaga Poslovnika)
   Sklep Evropskega parlamenta z dne 15. aprila 2014 o glasovanju v okviru postopkov glede imunitete poslanca (razlaga člena 166, člena 167(1) in člena 195(3) Poslovnika) (2014/2028(REG))
   (2017/C 443/19)

      Evropski parlament,

               —

               ob upoštevanju pisma predsednika Odbora za ustavne zadeve z dne 9. aprila 2014,

               —

               ob upoštevanju člena 211 Poslovnika,

               1.

               sklene, da se členu 166, členu 167(1) in členu 195(3) Poslovnika doda sledeča razlaga:
               „Določbe člena 166, člena 167(1) in člena 195(3) o poimenskem glasovanju se ne uporabljajo za poročila iz člena 6b(2) ter člena 7(3), (6) in (8) v okviru postopkov glede imunitete poslanca.“

               2.

               naroči svojemu predsedniku, naj ta sklep posreduje v vednost Svetu in Komisiji.